b'\n_START_ARTICLE_\nAntigona\n_START_PARAGRAPH_\nAntigona (starogr\xc5\xa1ko \xe1\xbc\x88\xce\xbd\xcf\x84\xce\xb9\xce\xb3\xcf\x8c\xce\xbd\xce\xb7: Antig\xc3\xb3ne) je v gr\xc5\xa1ki mitologiji herojinja in princesa. Bila je h\xc4\x8di Ojdipa in Jokaste. Klasi\xc4\x8dno razli\xc4\x8dico njene sage opisuje istoimenska Sofoklejeva drama, ki je bila verjetno prvi\xc4\x8d izvedena leta 442 pr. n. \xc5\xa1t. Obstajajo tudi drugi viri, ki delno odstopajo od tega opisa._NEWLINE_Tragedija temelji na mitu o Tebanski kraljevi dru\xc5\xbeini._NEWLINE_Antigona je s sestro Ismeno spremljala slepega o\xc4\x8deta Ojdipa v pregnanstvo. Zato\xc4\x8di\xc5\xa1\xc4\x8de je na\xc5\xa1la v Kolonu blizu Aten. Ko jo je stric Kreon hotel ugrabiti, jo je re\xc5\xa1il Tejrezias. Po Ojdipovi smrti se je vrnila v Tebe, da bi prepre\xc4\x8dila prerokovan dvoboj bratov. Po Ojdipovem odhodu sta si oblast v Tebah delila njegova sinova Polinejk in Eteokles. Ko je brat pregnal Polinejka, je ta zbral vojake in za\xc4\x8del oblegati Tebe. V spopadu sta se brata medsebojno pobila. Tu se za\xc4\x8dne delo Sofokleja.\n_START_SECTION_\nVsebina\n_START_PARAGRAPH_\nMed Ojdipovima sinovoma Eteoklom in Polinejkom pride do oboro\xc5\xbeenega spopada za nasledstvo kraljevega prestola. V usodni no\xc4\x8di pride do dvoboja med njima, v katerem oba oble\xc5\xbeita mrtva. Antigona, njuna sestra, odvle\xc4\x8de Polinejkovo truplo na Eteoklovo grmado, kjer pride sovra\xc5\xa1tvo med bratoma do izraza \xc5\xa1e po smrti._NEWLINE_Antigona sku\xc5\xa1a \xc5\xbee takoj v uvodnem prizoru pridobiti sestro za sodelovanje pri bratovem pokopu, vendar brez uspeha. Dobrosr\xc4\x8dna Ismena s povpre\xc4\x8dnim \xc5\xbeenskim zna\xc4\x8dajem sicer ob\xc4\x8duduje pogum svoje sestre, vendar njeno po\xc4\x8detje ozna\xc4\x8di za blazno. \xc5\xbde ob prvem svitu je kralj Kreon, ki je ravnokar prevzel oblast, razglasil svoj vladarski program. Med drugim prepoveduje tudi pokop Polinejkovega trupla, ker je le-ta sodeloval v boju proti dr\xc5\xbeavi._NEWLINE_Antigona, ki raje kot zakonom dr\xc5\xbeave sledi nezapisanim \xc4\x8dlove\xc5\xa1kim zakonom, truplo kljub temu prekrije s tanko plastjo prahu in tako opravi simboli\xc4\x8den obred pokopa. Ko je drugi\xc4\x8d ob njegovem truplu, da bi nanj izlila pitni dar, jo pri dejanju zalotijo stra\xc5\xbearji. Odpeljejo jo pred kralja, kjer prizna svoje dejanje in Kreon jo obsodi na smrt. Kljub dejstvu, da je bila zaro\xc4\x8denka njegovega sina Hajmona, jo uka\xc5\xbee \xc5\xbeivo zakopati v kamniti grob. Od tega ga ne more odvrniti nih\xc4\x8de, dokler mu videc Terejzias ne napove dru\xc5\xbeinske tragedije. Kralj tako sklene pokopati Polinejkovo truplo in izpustiti Antigono, vendar je \xc5\xbee prepozno. V grobnici najde obe\xc5\xa1eno truplo ne\xc4\x8dakinje, ki je naredila samomor. Zaradi \xc5\xbealosti ob izgubi najdra\xc5\xbeje si pred o\xc4\x8detovimi o\xc4\x8dmi vzame \xc5\xbeivljenje \xc5\xa1e Hajmon. Toda mera Kreonovega trpljenja \xc5\xa1e ni polna \xe2\x80\x93 ob novici o sinovi smrti si me\xc4\x8d v prsi zabode \xc5\xa1e njegova \xc5\xbeena Evridika._NEWLINE_Antigona je tako sicer fizi\xc4\x8dno uni\xc4\x8dena, vendar je moralna zmagovalka; Kreon je ohranil svojo fizi\xc4\x8dno eksistenco, vendar je za to pla\xc4\x8dal davek, saj je ob tem do\xc5\xbeivel popoln moralni zlom.\n_START_SECTION_\nPoimenovanja\n_START_PARAGRAPH_\nPo njej se imenuje asteroid 129 Antigona (129 Antigone).'